3 ອົງການຈັດຕັ້ງມະຫາຊົນຂອງບັນດາກົມຊ່ວຍໜູນ ແລະຫ້ອງການຄະນະພັກກະຊວງສຶກສາທິການ ແລະກິລາ ຈັດກິດຈະກຳແຂ່ງຂັນກິລາມວນຊົນມິດຕະພາບ ເພື່ອສ້າງຂະບວນການສະເຫຼີມສະຫຼອງວັນສະຖາປານາ ສສປ ລາວ ຄົບຮອບ 41 ປີ ແລະ ວັນຄ້າຍວັນເກີດອະດີດປະທານ ໄກສອນ ພົມວິຫານ ຜູ້ນຳທີ່ແສນເຄົາລົບຮັກຂອງຊວງຊົນລາວທັງຊາດ ຄົບຮອບ 96 ປີ ທີ່ໝູນວຽນມາບັນຈົບຄົບຮອບອີກວາລະໜຶ່ງໃຫ້ມີບັນຍາກາດຟົດຟື້ນ, ເບີກບານມ່ວນຊື່ນ ແລະ ມີຄວາມໝາຍສຳຄັນຍິ່ງໆຂຶ້ນ. ພ້ອມທັງເປັນການສ້າງຄວາມສາມັກຄີ-ຮັກແພງ, ແລກປ່ຽນບົດຮຽນ ແລະປະສົບການໃນການເຄື່ອນຳໄຫວກິລາ-ກາຍະກຳຂອງ 3 ອົງການຈັດຕັ້ງດັ່ງກ່າວ.
ການຈັດກິດຈະກຳດັ່ງກ່າວ, ໄດ້ຈັດຂຶ້ນເມື່ອອາທິດ ຜ່ານມາ ທີ່ສະໜາມກິລາເຈົ້າອານຸວົງ ນະຄອນຫຼວງວຽງຈັນ, ໂດຍໃຫ້ກຽດເຂົ້າຮ່ວມຂອງ ທ່ານນາງຂັນທະລີສິຣິພົງພັນ ຄະນະປະຈຳ ພັກ, ຜູ້ຊີ້ນຳວຽກງານ 3 ອົງການຈັດຕັ້ງມະຫາຊົນ,ຫົວໜ້າກົມກວດກາກະຊວງສຶກສາທິການ ແລະກິລາ, ທ່ານ ປອ. ບຸນປັນ ໄຊມຸນຕີ ຄະນະພັກ, ຫົວໜ້າກົມແຜນການ ກະຊວງ ສສກ ແລະ ທ່ານຈັນສະໝຸດ ແກ້ວສຸດທາຫົວໜ້າກົມຈັດຕັ້ງ ແລະພະນັກງານກະຊວງ ສສກພ້ອມດ້ວຍຜູ້ຕາງໜ້າຈາກ 3 ອົງການຈັດຕັ້ງມະຫາຊົນຂອງບັນດາກົມຊ່ວຍໜູນ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ສຳລັບການຈັດກິດຈະກຳແຂ່ງຂັນກິລາໃນຄັ້ງນີ້ ມີທັງໝົດ 3 ປະເພດກິລາຄື:ກິລາເຕະບານລະຫວ່າງທີມຊາຍພົບກັບ ທີມຍິງ (ທີມຊາຍມີ 11 ຄົນ ແລະທີມຍິງມີມີ 22 ຄົນ); ກິລາດຶງເຊືອກມີ 8 ທີມ, ຍິງ 4 ທີມ ແລະກິລາຕີກ໊ອຟຊາວບ້ານມີ 10 ທີມ, ຍິງ 5 ທີມ. ຜ່ານການແຂ່ງຂັນຜົນປາກົດວ່າ:ກິລາດຶງເຊືອກທີມຍິງອັນດັບທີ 1 ໄດ້ແກ່ກົມການເງິນ ແລະທີມຊາຍ ກົມຈັດຕັ້ງ ແລະ ພະນັກງານ; ກິລາຕີກ໊ອຟຊາວບ້ານທີມຍິງອັນດັບທີ 1 ໄດ້ແກ່ກົມການເງິນ ແລະທີມຊາຍ ກົມແຜນການ. ສ່ວນກິລາເຕະບານ ຜົນປາກົດວ່າ ທີມຍິງ ສາມາດເອົາຊະນະ ທີມຊາຍ.
(ສາວແກ້ວອຸດົມ)